Pirkimo specialiųjų sąlygų
4 priedas

ŽMOGIŠKŲJŲ IŠTEKLIŲ VALDYMO KONSULTACINIŲ PASLAUGŲ TECHNINĖ SPECIFIKACIJA
1. PIRKIMO OBJEKTAS
1.1. AB „KN Energies“ (toliau – Bendrovė) 4 nepriklausomų valdybos narių paieškos, atrankos bei vertinimo paslaugos (toliau – Paslaugos).
2. BENDROS SĄLYGOS
2.1. Perkančioji organizacija – Lietuvos Respublikos energetikos ministerija (toliau – Perkančioji organizacija arba Užsakovas).
2.2. Perkančioji organizacija vykdo Bendrovės 4 (keturių) nepriklausomų valdybos narių atranką, laikantis Kandidatų į valstybės ar savivaldybės įmonės, valstybės ar savivaldybės valdomos bendrovės ar jos dukterinės bendrovės kolegialų priežiūros ar valdymo organą atrankos aprašo, patvirtinto Lietuvos Respublikos Vyriausybės 2015 m. birželio 17 d. nutarimu Nr. 631 „Dėl Kandidatų į valstybės ar savivaldybės įmonės, valstybės ar savivaldybės valdomos bendrovės ar jos dukterinės bendrovės kolegialų priežiūros ar valdymo organą atrankos aprašo patvirtinimo“ (toliau – Aprašas), ir kitų teisės aktų reikalavimų.
2.3. Paslaugų teikimo terminas – iki įsipareigojimų pagal sutartį įvykdymo pabaigos, bet ne ilgiau kaip 8 mėnesius.
2.4.  Už faktiškai suteiktas paslaugas atsiskaitoma pagal fiksuotus, Paslaugų teikėjo pasiūlyme nurodytus įkainius, per 30 (trisdešimt) kalendorinių dienų nuo sąskaitos-faktūros pateikimo SABIS sistemoje dienos. 
2.5. Vadovaujantis Aprašo 18 punktu, kuris numato, kad už paslaugas apmoka įmonė, į kurios kolegialių organą atliekama atranka. Atsižvelgiant į tai, bus pasirašoma trišalė paslaugų sutartis tarp Paslaugų teikėjo, Perkančiosios organizacijos ir Bendrovės.
2.6. Paslaugos laikomos suteiktomis, kai atitinkamu lygiu priimamas sprendimas dėl kandidato laimėtojo ir gaunama teigiama išvada dėl kandidato laimėtojo patikrinimo atsakingose institucijoje.
2.7. Sutarties galiojimo metu ir 1 (vienerius) metus po Sutarties pasibaigimo dienos Paslaugos teikėjas tiesiogiai ar netiesiogiai negali siūlyti išrinktiems kandidatams dalyvauti kitose Paslaugos teikėjo vykdomose atrankose.
2.8. Jei 6 (šešių) mėnesių laikotarpiu veiklos sutartis su Perkančiosios organizacijos pasirinktu kandidatu pasibaigia ne dėl Bendrovės ir ne dėl Perkančiosios organizacijos kaltės, Paslaugų teikėjas įsipareigoja pakartotinai atlikti naujo tinkamo kandidato paiešką, nereikalaudamas papildomo apmokėjimo su sąlyga, kad Perkančioji organizacija dėl to kreipiasi į Paslaugų teikėją ne vėliau kaip 1 (vieną) mėnesį nuo sutarties nutraukimo.
2.9. Perkamos Paslaugos apima: 
2.9.1. išsamaus poreikio apie reikalingas funkcijas ar veiklas išsiaiškinimą, aptarimą ir suderinimą, kvalifikacinių reikalavimų kandidatams nustatymą, kompetencijų matricos parengimą; 
2.9.2. kandidatų pritraukimą įvairiais šaltiniais (skelbimo viešinimas suderintais kanalais, įskaitant, bet neapsiribojant socialinės medijos kanalus, tikslinių profesinių asociacijų tinklus, Paslaugų teikėjo kandidatų duomenų bazes, užsienio partnerių duomenų bazes ir pan.) įskaitant, bet neapsiribojant ir ne LR piliečių pritraukimą; 
2.9.3. kandidatų pateikiamų dokumentų peržiūrą ir įvertinimą;
2.9.4. atrankos pokalbių su kandidatais (telefonu, nuotoliniu būdu ir/ar tiesiogiai organizavimą ir vykdymą); 
2.9.5. kandidatų dalykinių ir bendrųjų kompetencijų įvertinimą, pagal Paslaugų teikėjo turimus sertifikuotus testus ir vertinimo centrus (Perkančiajai organizacijai patvirtinus trumpojo sąrašo kandidatus Paslaugų teikėjas atlieka kandidatų vertinimą naudojant testus, kuriuos atlikti jis yra sertifikuotas);
2.9.6. kandidatų atitikimo keliamus reikalavimus ir motyvacijos įvertinimą; 
2.9.7. kandidatų ilgojo (ne mažiau kaip 7-10 asmenų į vieną poziciją) ir trumpojo (ne mažiau kaip 3 asmenų į vieną poziciją) sąrašų sudarymą ir pristatymą; 
2.9.8. rekomendacijų apie kandidatus surinkimą ir pateikimą;
2.9.9. trumpojo sąrašo kandidatų pristatymą raštu (kandidatų atitikimas keliamus reikalavimus ir motyvacija, dalykinių ir bendrųjų kompetencijų įvertinimas, atlyginimo lūkestis); 
2.9.10. tinkamą atsakymų pateikimą visiems atrankoje dalyvavusiems kandidatams;
2.9.11. ryšio su Perkančiąja organizacija nuolatinį palaikymą atrankų projektų vykdymo metu;
2.9.12. pagal poreikį dalyvavimą vykdomuose atrankos komisijos posėdžiuose ar atrankos pokalbiuose konsultanto teisėmis.
2.10.   Paslaugų teikėjas privalo:
2.10.1. Visą skelbimų apie atrankas viešinimo laikotarpį – ne trumpiau kaip 20 (dvidešimt) kalendorinių dienų – kartą per 5 (penkias) darbo dienas teikti atsakingam Perkančiosios organizacijos asmeniui sukandidatavusių asmenų vardus ir pavardes; ne vėliau kaip per 5 (penkias) kalendorines dienas nuo dienos, kurią pasibaigė kandidatų dokumentų priėmimo terminas, Paslaugų teikėjas pateikia Perkančiajai organizacijai visų norą dalyvauti atrankoje pareiškusių kandidatų sąrašą ir pagal poreikį jų pateiktų dokumentų kopijas. 
2.10.2. Jeigu kandidatai pateikė netikslius ar neišsamius duomenis apie tai, kad neatitinka skelbime nurodytus bendruosius, specialiuosius reikalavimus ar nepriklausomumo kriterijus, Paslaugų teikėjas privalo elektroniniu paštu prašyti kandidatų šiuos duomenis patikslinti, papildyti arba paaiškinti raštu per ne ilgesnį nei 5 darbo dienų terminą, skaičiuojant nuo prašymo patikslinti duomenis išsiuntimo dienos;
2.10.3. Atmesti kandidatūras, jeigu kandidatas neatitinka skelbime nurodytų reikalavimų arba per nurodytą terminą nepateikė ar nepatikslino prašomų pateikti ar patikslinti duomenų, būtinų kandidato atitikčiai bendriesiems, specialiesiems ir nepriklausomumo reikalavimams patikrinti;
2.10.4. Ne vėliau kaip per 5 (penkias) kalendorines dienas nuo dienos, kurią pasibaigė kandidatų dokumentų priėmimo terminas, Paslaugų teikėjas parengia visų dalyvauti atrankoje norą pareiškusių kandidatų sąrašą, kuriame būtų nurodyta kandidato: (i) vardas, pavardė, (ii) išsilavinimas, (iii) darbovietė, einamos pareigos ar veikla, (iv) trumpa nuomonė apie kiekvieno kandidato pagrindines stipriąsias ir silpnąsias puses, į kurias atkreiptinas dėmesys vertinant kandidatūrą, (v) kandidatų atitikimo specialiems reikalavimams vertinimas, naudojant su Perkančiąja organizacija suderintos kompetencijų matricos skalę arba, jei kandidatas atmestas, atmetimo priežastis;
2.10.5. Atlikti visas kandidatų paieškos ir atrankos procedūras pakartotinai be papildomo mokesčio, jeigu atrankos komisija pripažįsta visus trumpojo sąrašo kandidatus netinkamais eiti pareigas, į kurias jie buvo svarstomi;
2.10.6. Paslaugų teikėjas, įskaitant ir jo darbuotojus, teikdamas pasiūlymą šiam pirkimui ir visu pirkimo sutarties vykdymo laikotarpiu neturi ir įsipareigoja neturėti interesų konflikto. Laikoma, kad Paslaugų teikėjas, įskaitant ir jo darbuotojus, turi interesų konfliktą, jeigu yra bet kokių veiksnių, kurie gali kelti riziką dėl konfidencialumo, lojalumo, veikimo išimtinai Užsakovo interesais pareigų pažeidimo. Paslaugų teikėjas pateikia Užsakovui laisvos formos patvirtinimą, kad Paslaugų teikėjas, įskaitant ir jo darbuotojus, neturi interesų konflikto ir (ar) potencialaus interesų konflikto arba informaciją apie potencialų interesų konfliktą, jeigu ji dar nebuvo pateikta. Paslaugų teikėjas įsipareigoja nedelsdamas informuoti Užsakovą bei nušalinti darbuotoją(-us), jei atrankos metu dėl pasikeitusių aplinkybių tokių ryšių atsirastų.
2.11. Paslaugų teikėjas privalo užtikrinti, kad jo darbuotojai, kurie teiks paslaugas ir galės susipažinti su kandidatų pateiktais dokumentais, iki tokios galimybės atsiradimo bus įspėti apie jiems tenkančią su asmens duomenų apsauga susijusią atsakomybę ir įsipareigoję:
2.11.1. neatskleisti kandidatų asmens duomenų ir konfidencialios informacijos, kuri taps jiems žinoma atliekant atranką;
2.11.2. saugoti patikėtus dokumentus taip, kad tretieji asmenys neturėtų galimybės su jais susipažinti ar jais pasinaudoti;
2.11.3. nepasilikti sau asmeniškai jokių su atrankomis susijusių dokumentų kopijų;
2.11.4. užtikrinti kandidatų atžvilgiu sąžiningumo ir lygiateisiškumo principais pagrįstą veiklą.

			











